«Gnot di lune plene, vîf e muart cjamine insiemi». Un proverbi che al funzione benon in chel di Rivignan, li che di secui aromai si fâs la Fieste dai Muarts. Di sîs agns a cheste bande, la fieste e à cjapât une plee une vore cjantarine, in gracie al Festival mondiâl de cjançon funerarie, une idee vignude fûr de fantasie di Enrico Tonazzi, – chel dal famôs trio «Frizzi-Comini-Tonazzi» – e cjapade sul seri da Rocco Burtone, il cjantautôr, scritôr, atôr, cabaretist plen di estri e ironie che di tancj agns al anime la vite culturâl in Friûl.
In chel di Rivignan si pues alore riviodi il det, cence sbaliâ, in cheste maniere: «Gnot di lune plene, vîf e muart ai cjante insiemi». Une kermesse che cul lâ dal timp e à vût lis atenzions de Rai, de Mediaset e di diviers gjornâi talians, come Il Giornale, fintremai dal New York Times che al à dedicât dôs riis – miôr di nuie – a cheste origjinâl manifestazion cjanore.
«L’apontament al è, come ogni an, ai 2 di novembar sot sere, in place a Rivignan, in ocasion dal marcjât che come simpri al scomence ai 31 di Otubar e al finìs apont cul Festival mondiâl de cjançon funerarie», nus conte il diretôr artistic Rocco Burtone, che al va indevant: «E je une maniere di pensâ ai muarts cun ligrie, cence ofindi nissun, cun rispiet e inteligjence. Ancje la goliardie e jude a pensâ cun cussience al mont di là. Cun di plui, i artiscj ospits ae manifestazion e son ducj di spessôr e ogni edizion si caraterize par la cualitât e lis novitâts, che e no mancjin mai».
Cheste seste edizion e sarà presentade, come di tradizion, di Tiziana Cosmi e, novitât, di Daniel Samba, il simpatichissim “furlan piturât di neri”, come che i plâs presentâsi, ven a stai il zovin african aromai naturalizât furlan che al spopole in radio e tal web.
Tancj i ospits, i artiscj e i gjenars musicâi, come Franz Merkalli e i Tellurica cun il lôr rock ironic, Estacion Sur, cuatri sudamericans plens di energjie, il mitic pianist Arno Barzan che insiemi al sopran Daniela Del Mistro e ae cjantant lizere Francesca Smiraglia, al proponarà Verdi Rock. Speciâl il trio componût dal ghitarist Michele Pucci, dal violinist Giulio Venier e dal armonicist Paolo Forte, che a daran la lôr version de muart in tune conte musicâl tra flamenco, musiche popolâr e improvisazions. Ancjemò flamenco, cheste volte balât, cun Viento Flamenco che e presentaran dôs coreografiis di danzis funebris. Presints ancje i Nosisà, famôs par il lôr stîl che al no dismentee mai la musiche popolâr furlane. Nol mancje il blues cun Fabio Ulliana & Off Limits Band e nancje la dutrine, cun il professôr universitari Luca Montessoro cu lis sôs contis, tra il seri e il scherçôs.
Si fâs indevant une edizion un grum vivarose, ancje se e je la fieste dai muarts. Vâl la pene di ricuardâ che ancje Ippolito Nievo l’ere restât incantesemât de Fieste dai Muarts di Rivignan, cuant che in tal lontan 2 di Novembar dal 1856, tant che al stave in tal Cjiscjel di Frate, al veve partecipât aes celebrazions. Di fat, cheste visite e la à ricuardade in tun cjapitul des sôs Confessioni di un italiano. ❚
✒ Alessio Screm
__________________________________________
Lis fiestis ator pal Friûl
Tra lis tantis ricorencis che e colin tra il dì e la gnot di Ognissant in Friûl, nô us consein cualchidune che e merete pardabon par vie des sôs particolaritâts, cirint di movisi in libertât tra lis monts e la plane.
In Cjargne, a Dimpeç, si fâs la Not dalis muars ai 31 di Otubar. Une rievocazion dal Prin dal an celtic ce tant sintude e frecuentade. Une ambientazion spetrâl, li che il paîs al ven iluminât dome dai fûcs. Si mangje, si bêf e si bale, tra striis e orcolats, dute la gnot. A Vile Santine invezit al è il Marcjât dai Sants e a Pontebe Halloween on ice, une fieste di spirts inte piste tal glaç.
A Colorêt di Prât e je aromai une tradizion la Fieste de Crepe, une sfilade mascarade pensade in particolâr pai fruts. No mancjin lis cocis, la cjocolate cjalde, lis cjastinis e la rebule par i plui grancj.
A Cjopris Viscon o vin invezit la Vilie dai Sants, une gare tra lis cocis intaiadis plui bielis. E vegnin esponudis dilunc la vie principâl dal paîs daspò dal tramont e a restin luminadis par dute la gnot. Il dì dopo, une zurie selezionade e premie lis plui bielis e origjinâls, tra il mangjâ e il bevi in bine compagnie.
A Forgjarie infin si fâs Halloween in risierve, ven a stai une serade di sgrisui inte bielissime risierve dal Lât di Curnin, tra baladis e animazions di ogni sorte. Il teme al è, in fin dai conts, simpri l’istès, ma ce che al conte di plui al è di visâsi che e je di une fieste che e no ven des Americhis, ma di une antighe tradizion europeane, o miôr celtiche. ❚✒ A.S.
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
La tiere e la grepie / 2022: An internazionâl de pescje artesanâl e de acuicultureAdriano Del Fabro – diretôr dal bimestrâl “SoleVerde”
Par une economie blu simpri plui sostignibile Lis Nazions Unidis a àn declarât il 2022 “An internazionâl de pescje artesanâl e de acuiculture” (Iyafa 2022), rimetint ae Fao il coordenament des ativitâts di sensibilizazion sul teme.◆ Il pes, i moluscs, i crustacis e lis alighis a son part ad implen des dietis, des ereditâts culturâls […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +
Austrie / La Universitât Popolâr che si indrece a dutis lis fassis di etâtBarbara Cinausero
Si Beate Gfrerer, 54 agns, che bielzà di 25 e je a cjâf de Volkshochschule (Universitât Popolâr) carinziane, e je stade nomenade “Carinziane de Zornade”. O soi stade par cinc agns in Carinzie e propit in cheste scuele o ai insegnât e o ’nt cognòs ben la organizazion. Juste in chel periodi si insaldave il […] lei di plui +
fur_Latn fur_Latn fur_Latn fur_Latn fur_Latn fur_Latn eng_Latn unk fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn